《阻风》
宋代·苏辙

大水蔑洲浦，牵挽无复施。我舟恃长风，风止将安为。

塌然委积水，坐被弱缆维。市井隔峰岭，食尽行将饥。

长啸呼风伯，厄穷岂不知。蓬蓬起东南，旗尾西北驰。

所望乃大谬，开门讯舟师。舟师掉头笑，沿溯要有时。

溯者不少息，沿者长嗟咨。飘风不终日，急雨常相随。

雨止风亦止，条条弄清漪。我言未见信，君行自见之。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。